**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 31 – 8 – 2025**

 **ΑΜΑΡΟΥΣΙΟΥ Αρ. Πρ.: 201**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΟΥΡΓΕΙΟ ΠΡΟ.ΠΟ., ΥΠΟΥΡΓΕΙΟ ΔΙΚΑΙΟΣΥΝΗΣ**

**Κοινοποίηση: ΥΠΑΙΘΑ, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, ΑΔΕΔΥ, Δ. Ο. Ε., Συλλόγους Εκπ/κών Π. Ε. της χώρας**

**ΨΗΦΙΣΜΑ**

**ΣΥΛΛΑΛΗΤΗΡΙΟ ΤΡΙΤΗ 2 ΣΕΠΤΕΜΒΡΗ ΣΥΝΤΑΓΜΑ 7ΜΜ**

**Να αποσυρθεί το νέο ρατσιστικό νομοσχέδιο των Βορίδη – Πλεύρη.**

**Νομιμοποίηση με ίσα δικαιώματα όλων των μεταναστών**

**Καλοδεχούμενοι οι πρόσφυγες, άσυλο και στέγη για όλους

Στη φυλακή οι δολοφόνοι της Πύλου.

Όχι πλάτες στην ακροδεξιά και τους φασίστες.**

Ο Πλεύρης και η κυβέρνηση της ΝΔ κλιμακώνουν τη ρατσιστική εκστρατεία σε βάρος των μεταναστών και των προσφύγων προωθώντας στη Βουλή για ψήφιση, την επόμενη βδομάδα, ένα νομοσχέδιο - τσεκούρι για τα δικαιώματα των προσφύγων και των μεταναστών.
Με μέτρα βαρβαρότητας στις πλάτες προσφύγων και μεταναστών και με χυδαία κατασυκοφάντηση της αλληλεγγύης και των οργανώσεων στήριξης των δικαιωμάτων των κατατρεγμένων, η κυβέρνηση επιδιώκει να αποσπάσει την προσοχή του κόσμου που είναι εξοργισμένος με την πολιτική της που σπέρνει την φτώχεια, την ακρίβεια, τα πανάκριβα νοίκια, αλλά και τα εγκλήματα της στα Τέμπη και την Πύλο, τα σκάνδαλα όπως του ΟΠΕΚΕΠΕ.

Μια κυβέρνηση που βάζει στο στόχαστρο τους εργαζόμενους στο δημόσιο τομέα με νέα πειθαρχικά και τη νεολαία με μαζικές διαγραφές στα πανεπιστήμια. Μια κυβέρνηση που τα δίνει όλα για τους πολέμους με σπατάλες δισεκατομμυρίων εξοπλισμών, στηρίζοντας τον Τραμπ και τον γενοκτόνο Νετανιάχου, φέρνει μέτρα ρατσιστικά ανοίγοντας έτσι τον δρόμο στα ορφανά της Χρυσής Αυγής και την ακροδεξιά να ξαναβγούν στο προσκήνιο. Είναι τα στηρίγματα που αναζητά για να διασωθεί από την οργή των εργαζόμενων και της νεολαίας.

**Οι κατατρεγμένοι των πολέμων, των δικτατοριών, της πείνας και των καταστροφών είναι καλοδεχούμενοι.

Δε θα την αφήσουμε!**

Να μην περάσει το ρατσιστικό νομοσχέδιο Πλεύρη που ποινικοποιεί τη μετανάστευση με φυλάκιση μεταναστών χωρίς χαρτιά μέχρι και 5 χρόνια και βαριά πρόστιμα, με κατάργηση της απόδοσης άδειας παραμονής για εξαιρετικούς λόγους σε όσους διαμένουν στη χώρα για 7 χρόνια. Πίσω από τις κραυγές για “πάταξη της παράνομης μετανάστευσης” θέλει να γεμίσει τη χώρα με στρατόπεδα συγκέντρωσης. Στην πράξη, πάει να επιβάλει ακόμη πιο σκληρές συνθήκες μαύρης εργασίας και εκμετάλλευσης για χιλιάδες εργάτες και εργάτριες στα χωράφια, τα ξενοδοχεία, τις βιοτεχνίες, τις οικοδομές και τα εργοστάσια. Ώρα να ματαιώσουμε τα πραξικοπηματικά της μέτρα, όπως η απαγόρευση για 3 μήνες του δικαιώματος αίτησης για άσυλο στους πρόσφυγες που έρχονται από την Λιβύη του Χαφτάρ. Αντί να εξασφαλιστεί ανθρώπινη υποδοχή των προσφύγων στέλνουν φρεγάτες στα νότια της Κρήτης για επαναπροωθήσεις, όπως αυτήν που οδήγησε στον πνιγμό τους 600 της Πύλου. Ποινικοποιούν τις οργανώσεις που ζητάνε να μπορούν να υποβάλουν αίτημα ασύλου!!! Δίνουμε τη μάχη για να πάνε φυλακή οι δολοφόνοι του Λιμενικού και της κυβέρνησης για το έγκλημα της Πύλου. Όχι συγκάλυψη, παραπομπή ΟΛΩΝ των ενόχων στο Ναυτοδικείο.

**Καλούμε σε συμμετοχή στο συλλαλητήριο την Τρίτη 2 Σεπτέμβρη στο Σύνταγμα στις 7μμ.**

